text: Mand og bil fundet på mark
  16 september 2013 kl. 06.03
  En 18-årig mand har søndag aften mistet livet ved en trafikulykke på Slagballevej i Brædstrup ved Horsens. Manden og hans bil blev fundet på en mark.
  - Vi får klokken 21 en anmeldelse om, at der ligger en bil på en mark, siger vagtchefen ved Sydøstjyllands Politi, Michael Frank Rasmussen.
  Da politiet og redningsmandskab når frem, finder man en yngre livløs mand, som man forsøger at give førstehjælp, men forgæves, og han erklæres død på stedet.
  Politiet kender endnu ikke omstændighederne ved ulykken, der er sket på en med vagtchefens ord "forholdsvis lige vej".
  Bilinspektører har været på stedet for at fastslå nærmere, hvad der er sket på stedet, og undersøgelserne fortsætter, når det bliver lyst mandag morgen.
  Den 18-årige var alene i bilen, da ulykken fandt sted.
  